Document ID: /roh_data/filtered/fineweb-2-filterrobots_roh.jsonl.gz/32213

Novas suprastantas
A la radunanza generala da mesemna saira èn Madlen Deflorin, la cassiera Anna Maria Genelin e Gion Hosang sa retratgs da la suprastanza. Successura da Madlen è Jris Lombris (sco commembra da la suprastanza communala da Mustér). Nova en suprastanza è era Erna Bundi. Il post da cassier(a) n'è dentant betg anc occupà.
Gidar ad organisar concert da Camartin
Plinavant ha il forum decidì da sa gidar puspè per organisar il concert festiv dal dirigent Simon Camartin ils 28 da december 2017. El sa preschenta cun INSO Academic Youth Symphony Orchestra L’viv en sala Peter Kaiser da la claustra da Mustér.
Brat cultural
Il Forum intercultural Mustér è vegnì fundà 1999. El ha organisà fin uss tranter auter la Europeada 2008, in campiunadi europeic da ballape da las minoritas linguisticas; 2011 ina emna culturala cun Sorbs da la Germania, Gaelics da la Scozia e Fris dal nord; 2013 Pascas russas; 2013 e 2014 occurrenzas sur da la cultura africana e 2015 in inscunter tranter indigens e Portugais.